sagorsarker/bangla-wikipedia huggingface dataset:
কাদা

কাদা বা কর্দম হলো পানি ও মাটি এর একটি আঠালো, অর্ধ তরল মিশ্রণ। পৃথিবীর অনেক স্থানেই ঘর বাড়ি নির্মাণে কাদামাটির ব্যবহার রয়েছে।
কাদামাটির মধ্যে কেঁচো, ব্যাঙ, শামুক, কাঁকড়া, ঝিনুক, বাগদা চিংড়ি ইত্যাদি প্রাণী বাস করে। শূকর, জলহস্তী, গণ্ডার, মহিষ, ক্যাপিবারা ও হাতি সূর্যালোকের গরম থেকে বাঁচার জন্য কাদামাটিতে গড়াগড়ি দিয়ে স্নান করে থাকে। কাদামাটির প্রসাধন গুণাগুণে বিশ্বাসী অনেক মানুষও কাদায় স্নান করে থাকে।
হাইতিতে খাদ্য সংকটকালীন সময়ে কাদা মাটির টুকরাকে অনেকে খাদ্য হিসাবে গ্রহণ করে থাকে।
মাইজপাড়া মঠ

মাইজপাড়া মঠ বাংলাদেশের মুন্সীগঞ্জ জেলার শ্রীনগর উপজেলার (বিক্রমপুরের) মাইজ পাড়া এলাকার একটি পুরাতন মঠ। ঢাকা থেকে বিক্রমপুরের দিকে নৌপথে অথবা সড়কপথে ঢুকতে গেলে পশ্চিম প্রান্তে দুটি সুউচ্চ মঠ চোখে পড়ে। তার একটি হল এই মাইজপাড়ার মঠ, অন্যটি হল শ্যামসিদ্ধির মঠ। মৃত্যুর পর চিতার স্থানকে স্মৃতি হিসেবে ধরে রাখার জন্য এ ধরনের মঠ তৈরি করা হয়েছিল। জমিদার তারাপ্রসাদ রায় মৃত্যুবরণ করলে তার চিতাস্থলে প্রায় ১৫০ বছর আগে ১২০ ফুট উচ্চতাবিশিষ্ট এই মঠটি তৈরি করা হয়। তার দুই সহধর্মিণী সুধামণি দেবী ও নবদুর্গা দেবী মৃত্যুবরণ করলে, এর দুই পাশে আরও দুটি ছোট আকৃতির মঠ তৈরি করা হয়। ১২৩ বছর আগে বাংলা ১২৯২ সনের ৩১ আষাঢ় ভুমিকম্পে মঠটি ভেঙে যায় এবং এক বছর পর বংলা ১২৯৩ সনের বৈশাখ মাসে তা পুননির্মাণ করা হয়। মঠের গায়ে লিখন থেকে বোঝা যায়, এটি তৈরি করেছিলেন রাজনারায়ণ নামে একজন নির্মাণ-কারিগর। মঠের খোপগুলোতে প্রচুর টিয়াপাখি বসবাস করে। অত্যন্ত চমৎকার নির্মাণশৈলী এবং কারুকার্যময় মঠের খোপগুলোতে প্রচুর টিয়াপাখি বসবাস করে। মঠের চুড়ায় তামার তৈরি দুটি কলস রয়েছে।
পানিবাহিত রোগ

অপরিশুদ্ধ পানি পান করার মাধ্যমে অথবা সেই পানি রন্ধন ইত্যাদি কার্যে ব্যবহার করার ফলে যে ধরনের ব্যাধি সংক্রামিত হয়ে থাকে তাকেই বলা হয় পানিবাহিত রোগ বা জলবাহিত রোগ। এই ধরনের অসুখ সাধারণত পানিতে বিচরণশীল রোগসৃষ্টিকারী জীবাণুদের দ্বারা সংঘটিত হয়। বিশ্ব স্বাস্থ্য সংস্থার পরিসংখ্যান অনুসারে প্রত্যেক বছর পৃথিবীতে প্রায় দশ লক্ষ মানুষের মৃত্যুর কারণ হল পানিবাহিত রোগ। সমীক্ষায় দেখা গেছে যে এই রোগ সংক্রমণের মূল কারণ হল উন্নয়নশীল দেশগুলিতে অপরিশুদ্ধ পানি সরবরাহ এবং পরিচ্ছনতার অভাব। এর ফলে আক্রান্তদের মধ্যে শিশুদের সংখ্যাধিক্য লক্ষ্যণীয়। কেবল তাই নয়, বাংলাদেশ, ভারতসহ বিশ্বের প্রায় সকল উন্নয়নশীল দেশের গ্রামাঞ্চলে স্বাস্থ্যসচেতনতার প্রভূত অভাব পরিলক্ষিত হয়। সাধারণত উক্ত অঞ্চলসমূহের মানুষ বিভিন্ন জলাশয়ের পানি পান করে থাকে এবং রন্ধনকার্যেও তা ব্যবহার করে। আবার স্নান, কাপড় কাঁচা এবং গবাদি পশুর স্নানাদিও সেই একই জলাশয়ে সম্পন্ন হয়ে থাকে। ফলত জলাশয়ের পানি দূষিত হয় এবং সেই পানি মানবশরীরে প্রবেশ করার ফলে বিবিধ প্রকার পানিবাহিত রোগও দূষিত পানির মাধ্যমে মানবদেহে সংক্রামিত হয়। এইভাবে এইসমস্ত অঞ্চলের মানুষদের মধ্যে আন্ত্রিক, ইত্যাদি রোগের প্রকোপ বৃদ্ধি পায়।
ক্যানন

ক্যানন ইনকর্পোরেটেড (ইংরেজি: Canon Inc.) একটি জাপানি বহুজাতিক প্রতিষ্ঠান। এই প্রতিষ্ঠানটি চিত্রধারণ ও অপটিক্যাল বিভিন্ন পণ্য উৎপাদন ও বিপণনের জন্য বিশ্বজুড়ে পরিচিত। ক্যামেরা ছাড়াও প্রতিষ্ঠানটি ক্যামকর্ডার, ফটোকপিয়ার, প্রিন্টার ও মেডিকেল প্রযুক্তি পণ্য উৎপাদন করে থাকে। প্রতিষ্ঠানটির সদর ওটা, টোকিও, জাপানে।
Canon EOS R100 ২৫ মে ২০২৩ এ ভারতে মুক্তি পেয়েছে, ক্যানন ইওএস আর১০০ ক্যামেরাতে ডিজিক ৮ ইমেজ প্রসেসর ব্যবহার করা হয়েছে। আর ক্যামেরাটি ২৪.১ মেগাপিক্সেল ইমেজ সেন্সর সহ এসেছে। এটি সর্বোচ্চ ১/৪০০০এস শাটার স্পিড।
জলবসন্ত

জলবসন্ত একধরনের অত্যন্ত সংক্রামক ব্যাধি। ভ্যারিসেলা জুস্টার ভাইরাস (varicella zoster) নামক একপ্রকার ভাইরাস দ্বারা এই রোগ সংঘটিত এবং সংক্রামিত হয়ে থাকে। শিশুদের ক্ষেত্রে এই রোগটি বেশি হয়। তবে বয়স্করাও এই রোগে আক্রান্ত হতে পারে। জলবসন্ত একটি ছোঁয়াচে রোগ। কাশি, কফ, ব্যবহৃত জামাকাপড় ইত্যাদি থেকেও এই রোগ ছড়াতে পারে।
শুরুর দিকে শরীরে ব্যাথা হয়। জ্বর জ্বর অনূভূত হয়। মাথা ব্যাথা থাকতে এবং পাতলা পায়খানাও হতে পারে। এরপর শরীরে বিভিন্ন জায়গায় গোল গোল ফোঁড়ার মতো উঠতে থাকে। পরবর্তীতে এই ফোড়াগুলোয় পানি জমে। এই কারণেই একে জলবসন্ত বলা হয়। পানির বদলে পুঁজও জমতে পারে।
জলবসন্ত নির্ণয় প্রাথমিকভাবে লক্ষণ ও উপসর্গের উপর ভিত্তি করে করা হয়। সাধারণত প্রাথমিক লক্ষণগুলির পরে ফুসকুড়ির বৈশিষ্ট রোগ নির্ণয় নিশ্চিত করা যায়। ফুসকুড়ির ভেসিকলের মধ্যে থাকা তরল পরীক্ষা করে বা তীব্র অনাক্রম্যতান্ত্রিক প্রতিক্রিয়ার প্রমাণের জন্য রক্ত ​​পরীক্ষা করেও নির্ণয় করা যায়।
ভেসিকুলার তরল একটি জ্যাংক স্মিয়ার দিয়ে বা সরাসরি ফ্লুরোসেন্ট অ্যান্টিবডি পরীক্ষা করে পরীক্ষা করা যেতে পারে। তরলটি "কর্ষিত"ও হতে পারে যেখানে তরল নমুনা থেকে ভাইরাস বৃদ্ধির চেষ্টা করা হয়। রক্ত পরীক্ষা তীব্র সংক্রমণ (IgM) বা পূর্ববর্তী সংক্রমণ এবং পরবর্তী অনাক্রম্যতা (IgG) এর প্রতিক্রিয়া সনাক্ত করতে ব্যবহার করা যেতে পারে।
ভ্রূণের ভেরিসেলা সংক্রমণের জন্মপূর্ব নির্ণয় আল্ট্রাসাউন্ড ব্যবহার করে করা যেতে পারে যদিও প্রাথমিক মাতৃ সংক্রমণের পরে ৫ সপ্তাহ বিলম্ব করার পরামর্শ দেওয়া হয়। মায়ের অ্যামনিওটিক ফ্লুইডের একটি পিসিআর (ডিএনএ) পরীক্ষাও করা যেতে পারে যদিও অ্যামনিওসেন্টেসিস পদ্ধতির কারণে স্বতঃস্ফূর্ত গর্ভপাতের ঝুঁকি শিশুর ভ্রূণ ভেরিসেলা সিন্ড্রোমের বিকাশের ঝুঁকির চেয়ে বেশি থাকে।
আক্রান্ত ব্যক্তিদের আলাদা করে জলবসন্তের বিস্তার রোধ করা যায়। ফুসকুড়ি শুরু হওয়ার তিন দিন আগে থেকে ফুসকুড়ি শুরু হওয়ার চার দিন পরের মধ্যে শ্বাসকষ্টের ফোঁটা বা ক্ষতের সাথে সরাসরি যোগাযোগের মাধ্যমে সংক্রামক হয়। জলবসন্ত ভাইরাস জীবাণুনাশক, বিশেষ করে ক্লোরিন ব্লিচ (যেমন: সোডিয়াম হাইপোক্লোরাইট) এর জন্য সংবেদনশীল। সমস্ত খামযুক্ত ভাইরাসের মতো, এটি শুকানোর, তাপ এবং ডিটারজেন্টের প্রতি সংবেদনশীল
টিকা দেওয়ার মাধ্যমে জলবসন্ত প্রতিরোধ করা যায়। পার্শ্বপ্রতিক্রিয়াগুলি সাধারণত হালকা হয়। যেমন: ইনজেকশন প্রয়োগের স্থানে কিছু ব্যথা বা ফোলাভাব।
১৯৭০-এর দশকের গোড়ার দিকে জাপানে মিচিয়াকি তাকাহাশি এবং একই বছর তার সহকর্মীরা একটি লাইভ অ্যাটেনুয়েটেড ভেরিসেলা ভ্যাকসিন, ওকা স্ট্রেন তৈরি করেছিলেন। ১৯৯৫ সালে মার্ক অ্যান্ড কোং মার্কিন যুক্তরাষ্ট্রে ভেরিসেলা ভাইরাসের "ওকা" স্ট্রেনের লাইসেন্স দেয় এবং একই বছরে মার্কের মরিস হিলেম্যানের দল একটি ভেরিসেলা টিকা আবিষ্কার করে।
ভেরিসেলা ভ্যাকসিন অনেক দেশে সুপারিশ করা হয় কিছু দেশে প্রাথমিক বিদ্যালয়ে প্রবেশের আগে ভ্যারিসেলা টিকা বা ছাড়ের প্রয়োজন। প্রাথমিক টিকা দেওয়ার পাঁচ বছর পর দ্বিতীয় ডোজ সুপারিশ করা হয়। একজন টিকাপ্রাপ্ত ব্যক্তি সংক্রামিত হলে চিকেনপক্সের হালকা পরিস্থিতি হওয়ার সম্ভাবনা থাকে। আক্রান্ত ব্যাক্তির সংস্পর্শে আসার পর তিন দিনের মধ্যে টিকাদান শিশুদের মধ্যে সংক্রমণের হার এবং তীব্রতা হ্রাস করে। প্রাপ্তবয়স্ক হিসাবে জলবসন্তের সংস্পর্শে আসা (উদাহরণস্বরূপ, সংক্রামিত শিশুদের সাথে যোগাযোগের মাধ্যমে) ফুসকুঁড়ি প্রতিরোধ ক্ষমতা বাড়াতে পারে। তাই, এটা মনে করা হয়েছিল যে যখন বেশিরভাগ শিশুকে জলবসন্তের বিরুদ্ধে টিকা দেওয়া হয়েছিল তখন প্রাপ্তবয়স্করা এই প্রাকৃতিক নিরাময়তা হারাতে পারে। তাই রোগ প্রতিরোধ ক্ষমতা কমে যাবে এবং আরও বেশি ফুসকুঁড়ি ঘটনা ঘটবে।
ছাঁচ

ছাঁচ (ইংরেজি: Mould) হলো কোন সামগ্রীর হুবহু আদলে তৈরি একটি কাঠামো যা ঐ সামগ্রী প্রস্তুতিতে ব্যবহৃত হয়। ছাঁচ বা মোল্ড ব্যবহার করে সামগ্রী তৈরির পদ্ধতিকে ঢালাই (ইংরেজি: Moulding) বলে । কার্যত ছাঁচ হল একটি ফাঁপা গর্ত যাতে উত্তপ্ত তরল ধাতু, প্লাস্টিক, কাচ অথবা সিরামিক ঢালা হয় এবং ঠাণ্ডা হয়ে উক্ত তরল উপাদানটি জমাট বেঁধে ঐ গর্তের আকার ধারণ করে। যে সামগ্রীটি উৎপাদন করা হবে, হুবহু সেই আদলে ফাঁপা ছাঁচ তৈরি করতে হয়।
ছাঁচ তৈরির পদ্ধতি টি বেশ মজার। মনে করুন আপনি একটি লোহার বল ঢালাই পদ্ধতিতে তৈরি করবেন। তাহলে প্রথমে আপনাকে ঐ বলের মতই একটা প্রতিলিপি(Pattern) তৈরি করে নিতে হবে। এটি তৈরি করা হয় কাঠ, প্লাস্টিক, মোম, সিরামিক অথবা ধাতু দিয়ে। তারপর এই প্রতিলিপিটির চারপাশ ছাঁচ তৈরির কাঁচামাল দিয়ে ভরতে হয়। এখন এই সমাবেশ থেকে প্রতিলিপিটি কে সরিয়ে নিলে, ঐ বলের মতই ফাঁপা গর্ত তৈরি হয়। প্রতিলিপির আকৃতি উৎপাদিত বস্তুর মত হলেও, আকার ঐ বস্তুর চেয়ে কিছুটা বড় বা ছোট হয়। কতখানি বড় বা ছোট হবে তা নির্ধারন করবেন ছাঁচ প্রস্তুতকারক বিভিন্ন হিসেব নিকেশ করে। প্রতিলিপিটি যতটুকু বড় বা ছোট করা যাবে তার মান কে অ্যালাউয়েন্স (Allowance) বলে ।
বিভিন্ন ধরনের ছাঁচ তৈরির পদ্ধতি:
মোহাম্মদ তোয়াহা

মোহাম্মদ তোয়াহা (২ জানুয়ারি ১৯২২ - ২৯ নভেম্বর ১৯৮৭) ছিলেন ভাষা আন্দোলনের একজন সক্রিয় কর্মী এবং সাম্যবাদী রাজনীতিবিদ। ভাষা আন্দোলনের সময় তাকে অন্যতম একজন ছাত্র নেতা হিসাবে বিবেচনা করা হতো। বাংলাদেশের সাম্যবাদী দল (মার্কসবাদী-লেনিনবাদী) এর প্রতিষ্ঠাতা সাধারণ সম্পাদক ।
মোহাম্মদ তোয়াহা ১৯২২ সালের ২রা জানুয়ারি তৎকালীন নোয়াখালী জেলার (বর্তমান লক্ষ্মীপুর জেলার) রামগতি উপজেলার হাজিরহাট গ্রামে জন্মগ্রহণ করেন। তার পিতা হাজী মোহাম্মদ ইয়াসিন এবং মাতা হাসনা বানু। তিনি ফরাশগঞ্জ স্কুল থেকে ১৯৩৯ সালে ম্যাট্রিকুলেশন এবং ঢাকা কলেজ থেকে ১৯৪১ সালে আইএ পাস করেন। পরে ঢাকা বিশ্ববিদ্যালয় থেকে ১৯৪৪ সালে রাষ্ট্রবিজ্ঞানে স্নাতক এবং ১৯৫০ সালে স্নাতকোত্তর ডিগ্রি লাভ করেন। ঢাকা বিশ্ববিদ্যালয়ে পড়াকালীন তিনি ১৯৪৭ সালের আগস্ট মাসে ফজলুল হক হলের উপ-সভাপতি (ভিপি) নির্বাচিত হন।
তোয়াহা ১৯৪৬ সালে আবদুল হামিদ খান ভাসানীর অধীনে সিলেট গণভোটে কর্মী হিসাবে কাজ করেন। ১৯৪৭ সালে তিনি পূর্ব পাকিস্তানের প্রথম বামপন্থী ছাত্র সংগঠন "পূর্ব পাকিস্তান ছাত্র ফেডারেশন" প্রতিষ্ঠা করেন। তিনি ১৯৪৯ সালে আওয়ামী মুসলিম লীগ দলের সাথে যুক্ত ছিলেন।
তোয়াহা আন্দোলনের প্রারম্ভিক সময়ে সত্যিকার অর্থেই সক্রিয় ছিলেন। তিনি ভাষা আন্দোলনের শুরু থেকে অধিকাংশ পোষ্টার, নিবন্ধ, লিফলেট তৈরী করেছিলেন। ১১ মার্চ, ১৯৪৮ তারিখে যখন তোয়াহার নেতৃত্বে একটি দল সচিবালয়ে খাজা নাজিমুদ্দিনের কাছে একটি স্মারকলিপি জমা দিতে যায় তখন পুলিশ তাকে গ্রেফতার করে। পরে তিনি তাদের দ্বারা নির্যাতিত হন এবং অসুস্থতা কাটিয়ে উঠতে তাকে হাসপাতালে এক সপ্তাহ থাকতে হয়েছিল।
রাষ্ট্রভাষা সংগ্রাম কমিটির একজন নেতা হিসেবে, তোয়াহা সরকারের সাথে সকল ধরনের বৈঠকে অংশ নিতেন। তিনি ঢাকা বিশ্ববিদ্যালয়ের ফজলুল হক হলের ভিপি ছিলেন। যখন মোহাম্মদ আলী জিন্নাহ সেখানে এসেছিলেন, তোয়াহা তাকে তাদের ভাষা চাহিদা সম্পর্কে একটি স্মারকলিপি পেশ করেছিলেন। সরকার যখন আরবি লিপি ব্যবহার করে বাংলা লেখার জন্য প্রচারণা চালাচ্ছিল তখন তিনি এর বিরুদ্ধে সোচ্চার ছিলেন। সর্বদলীয় কেন্দ্রীয় রাষ্ট্রভাষা কর্মী পরিষদে তিনি যুব লীগের সংবাদদাতা ছিলেন। ১৯৫২ সালের শেষের দিকে ছাত্র রাজনীতিতে যুক্ত থাকার কারণে তাকে গ্রেফতার করা হয়েছিল।
তিনি দুই বছর পরে মুক্তি পান এবং ১৯৫৪ সালের নির্বাচনে অংশগ্রণ করেছিলেন যেখানে যুক্তফ্রন্ট জয়ী হয়েছিল। প্রাদেশিক পরিষদ সদস্য হিসেবে তিনি নির্বাচিত হন। ১৯৫৬ সালে তিনি পূর্ব পাকিস্তান মজদুর ফেডারেশন নামে একটি শ্রমিক সংগঠন গড়ে তোলেন এবং এর সভাপতি নির্বাচিত হন। ১৯৫৬ সালে অনুষ্ঠিত প্রাদেশিক সম্মেলনে তিনি পাকিস্তানের কমিউনিস্ট পার্টির পূর্ব পাকিস্তান প্রাদেশিক কমিটির সদস্য নির্বাচিত হন। ১৯৫৭ সালে তিনি আবদুল হামিদ খান ভাসানীর জাতীয় আওয়ামী পার্টির সাথে যুক্ত হন এবং পরে এর সাধারণ সম্পাদক নির্বাচিত হন। ১৯৫৮ সালে আইয়ুব খান সামরিক আইন জারি করার পরে তিনি গোপন রাজনীতিতে ফিরে আসেন। ১৯৬৯ সালে তিনি আইয়ুব বিরোধী আন্দোলনের অন্যতম সংগঠক ছিলেন।
১৯৭১ সালে বাংলাদেশের মুক্তিযুদ্ধ চলার সময় তিনি তৎকালীন নোয়াখালীর লক্ষ্মীপুর ও রামগতি অঞ্চলে পাকিস্তানি সেনাবাহিনী ও মুক্তিবাহীনী উভয়ের বিরুদ্ধে একসঙ্গে যুদ্ধ পরিচালনা করেন।
বাংলাদেশের স্বাধীনতার পর তার বিরুদ্ধে গ্রেফতারি পরোয়ানা জারী হয়, ফলে তিনি আত্মগোপনে চলে যান। ১৯৭৬ সালে তার গ্রেফতারি পরোয়ানা প্রত্যাহার করা হয়। এরপর তিনি প্রকাশ্য রাজনীতিতে ফিরে আসেন। ১৯৭৯ সালে তিনি জাতীয় সংসদ নির্বাচনে অংশ নিয়ে সংসদ সদস্য নির্বাচিত হন। ১৯৮৬ সালের নির্বাচনে তিনি আট দলীয় মনোনীত প্রার্থী হিসেবে অংশ নেন।
তোয়াহা ১৯৮৭ সালের ২৯শে নভেম্বর লক্ষ্মীপুরের রামগতির হাজিরহাটে মৃত্যুবরণ করেন।
পণ্য

অর্থশাস্ত্রে পণ্য বলতে মূলত মূল্য আরোপিত পণ্যকে বোঝানো হয়। এটির ইংরেজি প্রতিশব্দ, "commodity".
ইংরেজি শব্দটির উৎপত্তি ল্যাটিন "commode" ধাতু থেকে যার অর্থ "সঠিক পরিমাপণ। মার্ক্সীয় অর্থনীতিতে পণ্য এবং তার উপযোগের উপর বিশেষ গুরুত্ব আরোপ করা হয়েছে। মার্ক্সের মতে, যে কোন পণ্যের রয়েছে একটা গুণ, যা হলো তা মানুষের কোন প্রয়োজন বা চাহিদা মেটায়। এই চাহিদা হতে পারে বাস্তবিক, যেমন খাদ্যদ্রব্য, আবার কাল্পনিক বা বিলাস দ্রব্য, যেমন, রং ফর্সা করার ক্রীম।
এরিক ডিমাইন

এরিক ডিমাইন ম্যাসাচুসেট্‌স ইনস্টিটিউট অব টেকনোলজি এর কম্পিউটার বিজ্ঞানের একজন অধ্যাপক।
মাত্র ১৪ বছর বয়সেই সে তার স্নাতক ডিগ্রী অর্জন করে এবং ২০ বছর বয়সেই সে ম্যাসাচুসেট্‌স ইনস্টিটিউট অব টেকনোলজি এর ইতিহাসের সর্বকনিষ্ঠ অধ্যাপক হিসাবে যোগদান করেন।
গৌরীশঙ্কর

হিন্দুপুরাণ বর্ণিত হিমালয়ের সর্বোচ্চ চূড়া। এর উচ্চতা ৭১৩৪ মিটার এবং রোলয়ালিং হিমালয়ের দ্বিতীয় সর্বোচ্চ পর্বত শৃঙ্গ। নেপাল ও তিব্বতের সীমান্তের এই পর্বতটির তিব্বতি নাম জোমো সেরিংমা। কাঠমান্ডু থেকে ১০০ কিমি উত্তর-পূর্বে অবস্থিত এই পর্বতটি।
১৯৭৯ সালে প্রথম এই পর্বতটিতে আরোহণ করতে সক্ষম হয় মার্কিন ও নেপালীদের একটি যৌথ অভিযাত্রী দল।
আব্রাহাম লিঙ্কনের বাসস্থান

লিংকন হোম ন্যাশনাল হিস্টরিক সাইট হলো মার্কিন যুক্তরাষ্ট্রের ইলিনয় অঙ্গরাজ্যের স্প্রিংফিল্ড শহরে অবস্থিত সাবেক রাষ্ট্রপতি আব্রাহাম লিংকন এর বাড়ি। এখানে লিংকন ১৮৪৪ হতে ১৮৭১ পর্যন্ত বাস করেন। বর্তমানে এই বাড়িটির চার পাশের ৪ ব্লক এলাকাকে লিংকনের স্মারক জাদুঘর হিসাবে সংরক্ষণ করা হয়েছে।
লিংকন ও তার স্ত্রী মেরি টড লিংকন ১৮৪৪ সালে বাড়িটি কিনেন। এটি লিংকনের মালিকানার একমাত্র গৃহ। এর অবস্থান ৮ম ও জ্যাকসন স্ট্রীটের কোনায়। দ্বিতল বাড়িটিতে ১২টি কক্ষ আছে। এখানে থাকার সময়ে ১৮৪৬ সালে লিংকন মার্কিন কংগ্রেসে এবং ১৮৬০ সালে মার্কিন রাষ্ট্রপতি নির্বাচনে জয়ী হন।
এই বাড়ি, এবং লিংকনের সমাধিকে ১৯৬০ সালের ১৯শে ডিসেম্বর জাতীয় ঐতিহাসিক স্থান হিসাবে মার্কিন সরকার স্বীকৃতি দেয়। ১৯৬৬ সালের অক্টোবর ১৫ তারিখে এটিকে মার্কিন জাতীয় ঐতিহাসিক স্থানের তালিকায় যোগ করা হয়। লিংকনের এই গৃহ এবং পার্শ্ববর্তী এলাকাকে ১৯৭১ সালের ১৮ই আগস্ট তারিখে মার্কিন জাতীয় ঐতিহাসিক পার্ক এলাকা বলে ঘোষণা দেয়া হয়। মার্কিন জাতীয় পার্ক সার্ভিস বর্তমানে এর দেখা শোনা করে থাকে। লিংকনের বড় ছেলে রবার্ট লিংকনের ইচ্ছা অনুসারে এই বাড়ি ও পার্শ্ববর্তী পার্কে বিনামূল্যে প্রবেশ করা যায়।
উৎপলকুমার বসু

উৎপলকুমার বসু (৩ আগস্ট ১৯৩৯ - ৩ অক্টোবর ২০১৫) বাংলা সাহিত্যে হাংরি আন্দোলন-এর একজন খ্যাতনামা কবি । ১৯৬০ পর্যন্ত তিনি কৃত্তিবাস গোষ্ঠীর কবি হিসাবে পরিচিত ছিলেন ।
সমীর রায়চৌধুরীর কলেজ - জীবনের বন্ধু উৎপল ১৯৬১ সালে হাংরি আন্দোলন এর সূত্রপাত ঘটতেই তাতে যোগ দেন, এবং তার কবিতা রচনার ধারায় বাঁকবদল ঘটে । হাংরি আন্দোলন এর কারণে ১৯৬৪ সালে তার বিরুদ্ধেও গ্রেপতারি পরোয়ানা জারি হয়েছিল । সেকারণে তিনি যোগমায়া দেবী কলেজের অধ্যাপনা থেকে বরখাস্ত হন । ১৯৬৫ সালে অভিমানাহত উৎপল লন্ডনে গিয়ে বসবাস আরম্ভ করেন । সেখানে তিনি শিক্ষকতা করতেন । লন্ডনে বসবাসকালে তিনি বিবাহ করেন এবং কবিতা লেখা থেকে সাময়িক বিরতি নেন ।
দুই দশক পর কলকাতায় ফিরে উৎপলকুমার বসু পুনরায় কবিতা লেখা আরম্ভ করেন । তার সমসাময়িক, এমনকি তরুণতর কবিদের তুলনায় তার কবিতা ছিল সম্পূর্ণ নূতন ।নিরাসক্ত ও নির্লিপ্তভাবে বস্তুস্বভাবের যথাযথ বর্ণনা তার কবিতার মুখ্য বৈশিষ্ট্য । বস্তুর অভ্যন্তর সত্যের অভিমুখে কবিতাকে চালনা করেছেন উৎপল । তার চারপাশে ছড়িয়ে থাকা জীবন প্রকৃতি কোনো রহস্যভূমি রচনা না করেই তার কবিতে মেলে ধরে বর্তমান সমাজবাস্তবতা । উৎপলকুমার বসু বহুলব্যবহৃত শব্দগুলোকে কবিতার শরীরে এমনভাবে স্হাপন করেছেন যে তার ফলে তৈরি হয়েছে বাক্যের নূতন মাত্রা । অনেকে অবশ্য বলেন তার কবিতা 'আকারসর্বস্ব'।
নৈনিতাল

নৈনিতাল ভারতের উত্তরাখণ্ড অঙ্গরাজ্যের একটি শহর। এটি রাজ্যটির কুমায়ুন বিভাগের নৈনিতাল জেলার সদর শহর। শহরটি বহিঃস্থ হিমালয় পর্বতমালার পাদদেশে সমুদ্র সমতল থেকে ২০৮৪ মিটার উচ্চতায় অবস্থিত। শহরটি পর্বতবেষ্টিত নাশপাতি আকারের একটি হ্রদের উপত্যকাতে অবস্থিত। এখানকার পর্বতগুলির চূড়া থেকে দৃশ্যমান ভূ-দৃশ্যাবলি অসাধারণ। দক্ষিণে রয়েছে বিস্তীর্ণ সবুজ সমভূমি আর উত্তরে তাকালে দেখা যাবে বরফাবৃত হিমালয়ের কেন্দ্রীয় পর্বতগুলির সারি (নন্দা দেবী, ত্রিশূল এবং নন্দা কোট যাদের মধ্যে অন্যতম)। 
মুন্সী প্রেমচাঁদ, রাডিয়ার্ড কিপলিং এবং জিম করবেট তাদের রচনাতে নৈনিতালের উল্লেখ করেছেন। জিম করবেট স্বয়ং এখানে বাস করতেন। অমিতাভ বচ্চন এখানকার শেরউড কলেজে পড়াশোনা করেন। ১৯শ শতকের দ্বিতীয়ার্ধে ভিক্টোরীয় যুগে এখানে মূলত ইংরেজ প্রশাসক ও কর্মচারীরা বাস করতেন। এখানকার বিভিন্ন প্রতিষ্ঠান ও বাসভবনের স্থাপত্যে এর ছাপ আজও রয়ে গেছে।
নৈনিতালে বর্তমানে প্রায় ৩৯ হাজার লোকের বাস।
আবু তাহের (বীর প্রতীক)

আবু তাহের (২০ জুলাই ১৯৪২-৬ জানুয়ারি ২০০৮) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে। 
আবু তাহেরের পৈতৃক বাড়ি চাঁদপুর জেলার মতলব উপজেলার বড় হলদিয়া গ্রামে। তার বাবার নাম গোলাম আহমেদ সিকদার এবং মায়ের নাম আমেনা বেগম। তার স্ত্রীর নাম ফাতেমা বেগম। তাদের এক ছেলে মোঃআরিফুর রহমান,দুই মেয়ে আফিফা,আফরোজ।
আবু তাহের পাকিস্তান সেনাবাহিনীতে চাকুরি করতেন। ১৯৭১ সালে কর্মরত ছিলেন চতুর্থ ইস্ট বেঙ্গল রেজিমেন্টে। ২৫ মার্চ তিনি ব্রাহ্মণবাড়িয়া জেলায় মোতায়েন ছিলেন। মুক্তিযুদ্ধ শুরু হলে শাফায়াত জামিলের নেতৃত্বে ঝাঁপিয়ে পড়েন যুদ্ধে। তিনি সাহসিকতার সঙ্গে তেলিয়াপাড়া, বুড়িচং, চান্দিনা, দাউদকান্দিসহ বিভিন্ন স্থানে যুদ্ধ করেন। দেশ স্বাধীনের পরে নিয়মিত সেনা বাহিনীতে যোগদান করে। জুনিয়র কমিশন অফিসার হিসেবে সর্বোচ্চ পদে সেনা বাহিনীর চাকরি শেষে মুক্তিযোদ্ধা কল্যাণ ট্রাস্ট এ চাকরি করেছেন।
১৯৭১ সালে মুক্তিযুদ্ধের চূড়ান্ত পর্যায়ে ভারতের সোনামুড়া থেকে নির্ভয়পুর হয়ে একদল মুক্তিযোদ্ধা বাংলাদেশ অভিমুখে রওয়ানা দেন। এর মধ্যে একটি উপদলের দলনেতা ছিলেন আবু তাহের। তাদের সার্বিক নেতৃত্বে ছিলেন আইন উদ্দিন (বীর প্রতীক)। এ দলের লক্ষ্য ছিল যত দ্রুত সম্ভব কুমিল্লা শহর দখল করা। মুক্তিযুদ্ধের সময় কুমিল্লা শহর ছিল ২ নম্বর সেক্টরের কেন্দ্রবিন্দু। যৌথবাহিনীর দাউদকান্দি ও চাঁদপুরমুখী যেকোনো অভিযান পরিচালনার জন্য কুমিল্লাই ছিল একমাত্র পথ। আবু তাহের ও মুক্তিযোদ্ধাদের দল ভারত-বাংলাদেশ সীমান্ত অতিক্রম করে ৩ ডিসেম্বর কুমিল্লা জেলার চৌদ্দগ্রামের চিওড়া পৌঁছান। ৫ ডিসেম্বর কুমিল্লা শহরের পূর্ব পাশে বালুতুফা পৌঁছান। বালুতুফার অদূরেই ছিল পাকিস্তানি সেনাবাহিনীর শক্ত প্রতিরক্ষা অঞ্চল। দুর্ভেদ্য সে প্রতিরক্ষাকে ভেঙ্গে মিত্রবাহিনীর সহযোগিতায় সেখানে আক্রমণ চালান মুক্তিযোদ্ধারা।
যুদ্ধে মুক্তিযোদ্ধাদের এবং মিত্রবাহিনীর বেশ ক্ষয়ক্ষতি হয়। এমন অবস্থায় শহরের পেছন দিক দিয়ে অগ্রসর হওয়ার সিদ্ধান্ত নেন আবু তাহের। ৬ ডিসেম্বর আবু তাহেরসহ মুক্তিযোদ্ধারা পাকিস্তানি সেনাদের প্রায় একরকম বোকা বানিয়ে এবং কোনো যুদ্ধ না করেই কুমিল্লা শহরে ঢুকে পড়েন। মিত্রবাহিনীর একটি দলের সঙ্গে যৌথভাবে কুমিল্লা বিমানবন্দরে অবস্থানরত পাকিস্তানি সেনাদের আক্রমণ করেন। তখন সেখানে ভয়াবহ যুদ্ধ হয়। যুদ্ধে আবু তাহের যথেষ্ট বীরত্ব প্রদর্শন করেন। এ ছাড়া ও আবু তাহের ১৯৭১ সালে ছোট বড়ো ২৭টি যুদ্ধে সরাসরি অংশ নিয়ে ছিলেন এবং ২,৩,৫ নাম্বার সেক্টার এ যুদ্ধ করেন এবং একটি যুদ্ধে তিনি গুলিবিদ্ধ হন। তিনি একটি বেকআপ প্লাটুন এর দলনেতা ছিলেন।
সন্ত্রাসবাদ

সন্ত্রাসবাদ হল সন্ত্রাসের পদ্ধতিগত ব্যবহার যা প্রায়শই ধ্বংসাত্মক এবং বলপ্রয়োগের মাধ্যমে ঘটানো হয়। যদিও আন্তর্জাতিক সম্প্রদায়ের মধ্যে সন্ত্রাসবাদের কোন বেধে দেওয়া সীমারেখা অথবা সঙ্গায়ন নেই। প্রচলিত সংজ্ঞানুযায়ী যে সকল বিধ্বংসী কার্যকলাপ জনমনে ভীতির উদ্বেগ ঘটায়, ধর্মীয়, রাজনৈতিক অথবা নীতিগত লক্ষ্য অর্জনের জন্য কৃত রুচিবিরুদ্ধকাজ, ইচ্ছাপূর্বক সাধারণ জনগণের নিরাপত্তার বিষয় উপেক্ষা অথবা হুমকি প্রদান করা। আইন বহির্ভূত কার্যকলাপ এবং যুদ্ধকেও সন্ত্রাসবাদের অন্তর্ভুক্ত করা যায়।
সন্ত্রাসবাদের নির্দিষ্ট সংজ্ঞা নিয়ে বিভিন্ন রাষ্ট্র, সংস্থা ও বিশেষজ্ঞদের মধ্যে মতভেদ রয়েছে। জাতিসংঘ (UN), মার্কিন যুক্তরাষ্ট্রের পররাষ্ট্র দপ্তর, ইউরোপীয় ইউনিয়ন, ইন্টারপোলসহ বিভিন্ন আন্তর্জাতিক সংস্থা ও সরকার সন্ত্রাসবাদের সংজ্ঞা পৃথকভাবে নির্ধারণ করেছে।
জাতিসংঘের মতে,""সন্ত্রাসবাদ হলো এমন কোনো কর্মকাণ্ড, যা জনগণের মধ্যে ভয় সঞ্চার করে এবং রাজনৈতিক বা আদর্শগত উদ্দেশ্যে নির্দোষ ব্যক্তিদের ওপর সহিংসতা চালায়।""যুক্তরাষ্ট্রের ফেডারেল ব্যুরো অফ ইনভেস্টিগেশন (FBI) সন্ত্রাসবাদকে সংজ্ঞায়িত করেছে এভাবে—""সন্ত্রাসবাদ হলো রাজনৈতিক বা সামাজিক উদ্দেশ্যে পরিকল্পিত, অবৈধ সহিংস কার্যক্রম, যা নির্দোষ জনগণের ওপর আক্রমণ বা বিধ্বংসী কর্মকাণ্ডের মাধ্যমে আতঙ্ক সৃষ্টি করে।""
সন্ত্রাসবাদ বিভিন্ন রূপে প্রকাশ পেতে পারে। এর প্রকারভেদ নির্ভর করে উদ্দেশ্য ও কর্মকাণ্ডের উপর। সন্ত্রাসবাদের প্রধান কয়েকটি ধরন হলো—
এটি কোনো রাজনৈতিক উদ্দেশ্যে সংঘটিত সহিংস কর্মকাণ্ড। সাধারণত সরকারবিরোধী বিদ্রোহী গোষ্ঠী বা চরমপন্থী রাজনৈতিক দল এ ধরনের সন্ত্রাসে লিপ্ত হয়।
উদাহরণ:
ধর্মীয় আদর্শকে ভিত্তি করে সন্ত্রাসী গোষ্ঠীগুলো তাদের কার্যক্রম পরিচালনা করে। এটি সাধারণত ধর্মীয় উগ্রবাদী দল বা সংগঠনের মাধ্যমে সংঘটিত হয়।
উদাহরণ:
কিছু সরকার বা রাষ্ট্র তাদের নিজস্ব রাজনৈতিক বা সামরিক লক্ষ্য অর্জনের জন্য সন্ত্রাসী কৌশল অবলম্বন করে। এটি সাধারণত রাষ্ট্রীয় বাহিনী বা তাদের মদদপুষ্ট গোষ্ঠীর মাধ্যমে সংঘটিত হয়।
উদাহরণ:
একটি অঞ্চল বা গোষ্ঠী স্বাধীনতা অর্জনের লক্ষ্যে সন্ত্রাসবাদী কার্যক্রম চালায়।
উদাহরণ:
প্রযুক্তির অপব্যবহার করে ইন্টারনেট, কম্পিউটার নেটওয়ার্ক বা ডিজিটাল প্ল্যাটফর্মের মাধ্যমে আতঙ্ক সৃষ্টি করা হয়।
উদাহরণ:
সন্ত্রাসবাদের পেছনে বিভিন্ন সামাজিক, রাজনৈতিক ও অর্থনৈতিক কারণ থাকতে পারে। এর মধ্যে উল্লেখযোগ্য কয়েকটি হলো:
সন্ত্রাসবাদ শুধু নির্দিষ্ট ব্যক্তি বা গোষ্ঠীর ওপর নয়, বরং সামগ্রিকভাবে সমাজ, অর্থনীতি ও রাজনীতিতে দীর্ঘমেয়াদী প্রভাব ফেলে।
বিভিন্ন আন্তর্জাতিক ও আঞ্চলিক সংস্থা সন্ত্রাসবাদের বিরুদ্ধে কার্যকর পদক্ষেপ গ্রহণ করেছে।
বাংলাদেশ সরকার সন্ত্রাসবাদ মোকাবিলায় বেশ কয়েকটি গুরুত্বপূর্ণ পদক্ষেপ নিয়েছে।
সন্ত্রাসবাদ আধুনিক বিশ্বের অন্যতম বড় চ্যালেঞ্জ। এটি শুধু একটি দেশের সমস্যা নয়, বরং আন্তর্জাতিক নিরাপত্তার জন্য হুমকি। তাই, সন্ত্রাসবাদ নির্মূলে শিক্ষার প্রসার, দারিদ্র্য দূরীকরণ, সামাজিক ন্যায়বিচার প্রতিষ্ঠা এবং আন্তর্জাতিক সহযোগিতা জরুরি। শক্তিশালী আইন ও গোয়েন্দা কার্যক্রমের মাধ্যমে সন্ত্রাসীদের দমন করতে হবে, পাশাপাশি সমাজের প্রতিটি স্তরে শান্তির সংস্কৃতি গড়ে তুলতে হবে।
হাসান ইবনে আলী

হাসান রাঃ ( ছিলেন ইসলামের পয়গম্বর মুহম্মদের সাঃ দৌহিত্র, আলী রাঃ ও ফাতিমা রাজ্যেষ্ঠপুত্র এবং হোসাইন রাঃজ্যেষ্ঠভ্রাতা। সুন্নি ইসলাম অনুসারে তিনি হলেন রাশিদুন খলিফা। শিয়া ইসলাম অনুসারে তিনি দ্বিতীয় ইমাম। মুসলমানরা তাঁকে আহল আল-বাইত এবং আহল আল-কিসার একজন সদস্য হিসাবে শ্রদ্ধা করে থাকে। হাসান রা তাঁর পিতা আলী ইবনে আবী তালিব রা মৃত্যুর পর খলিফা হিসেবে নির্বাচিত হন, তবে ছয় বা সাত মাস শাসনকার্য পরিচালনার পর প্রথম ফিতনার অবসানের লক্ষ্যে তিনি শর্তসাপেক্ষে ক্ষমতাভার মুয়াবিয়া ইবনে আবী সুফিয়ানের নিকট হস্তান্তর করেন। হাসানের রা পদত্যাগের পর মুয়াবিয়ার মাধ্যমে খিলাফত রাজতন্ত্রে পরিণত হয়। হাসান তাঁর অনুদান, দরিদ্র ও দাস-দাসীদের প্রতি করুণা, জ্ঞান, সহনশীলতা ও সাহসিকতার জন্য খ্যাত ছিলেন। কুফা থেকে শাসনভার পরিত্যাগের পর জীবনের বাকি সময় তিনি মদীনাতে অতিবাহিত করেন। বনু উমাইয়া দ্বারা প্ররোচিত স্বীয় স্ত্রী জাদা বিনতুল আশআস কর্তৃক বিষপ্রয়োগে মাত্র ৪৫ বছর বয়সে আল-হাসান মৃত্যুবরণ করেন। তাঁকে জান্নাতুল বাকিতে সমাহিত করা হয়।
আবদুল বারী চৌধুরী

আবদুল বারী চৌধুরী (জন্ম:১৮৭০ - মৃত্যু:২৩ এপ্রিল, ১৯৪৪) ছিলেন চট্টগ্রামের ব্যবসায়ী ও ব্রিটিশ বিরোধী আন্দোলনের অন্যতম পুরোধা।
আবদুল বারী চৌধুরী ১৮৭০ সালে চট্টগ্রাম জেলার ফটিকছড়ি উপজেলার দৌলতপুর গ্রামে জন্ম গ্রহণ করেন। তাঁর পিতার নাম নুর আলী চৌধুরী আর মাতার নাম সকিনা বিবি। 
আবদুল বারী চৌধুরী ছিলেন চট্টগ্রামের প্রথম কাতারের শিল্পোদ্যোগী। তিনি দৌলতপুর এবিসি (আবদুল বারী চৌধুরী) উচ্চ বিদ্যালয়ের প্রতিষ্টাতা। তিনি রাউজান আর.আর.এ.সি. মডেল সরকারি হাই স্কুল অন্যতম প্রতিষ্টাতা ও ফটিকছড়ি করোনেশন সরকারি মডেল উচ্চ বিদ্যালয় এর দাতা প্রতিষ্ঠাতা ছিলেন। এ ছাড়াও ফটিকছড়ি মাদ্রাসা নাজিরহাট বড় মাদ্রাসার ও তিনি অন্যতম দাতা প্রতিষ্ঠাতা ছিলেন। ঔপনিবেশিক আমলের এই দু’টি প্রাচীন শিক্ষা প্রতিষ্টানের সাথে তাঁর নামের স্মৃতি বিজড়িত। আবদুল বারী চৌধুরীর তিন পুত্র দুই কন্যা সন্তান ছিল যথাক্রমে জহুরুল হক চৌধুরী রেজওয়ান নুর চৌধুরী ও মোজাহেরুল কুদ্দুস চৌধুরী। প্রথমা কন্যা শামসুন নাহার চৌধুরানীর সাথে ১৯৩৫ সালে কলিকাতা হাইকোর্টের এডভোকেট থাকাকালীন বিখ্যাত বাংলাদেশী শিল্প উদ্যেক্তা একে খান বিবাহ বন্ধনে আবদ্ধ হন। দ্বিতীয় ও সর্বকনিষ্টা কন্যা ছর্ফুনেছা চৌধুরানীর সাথে বিবাহবন্ধনে আবদ্ধহন ডঃ নজরুল ইসলাম।
ব্রিটিশ বিরোধী মানসিকতায় উজ্জীবিত হয়ে এবং স্বদেশপ্রেমে উদ্বুদ্ধ হয়ে তিনি চট্টগ্রামে প্রথম বেঙ্গল বার্মা স্টিম নেভিগেশন কোম্পানি প্রতিষ্ঠা করেন। সে সময়ে চৌধুরী সাহেবের জাহাজে চায়ের নিমন্ত্রণে এসেছিলেন ভারতের জাতীয়তাবাদী আন্দোলনের পুরোধা মোহনদাস করমচাঁদ গান্ধী। জেটিতে এসে জাহাজে ব্রিটিশ পতাকা দেখে তিনি থমকে দাঁড়িয়ে পড়েন। আব্দুল বারী চৌধুরী নিজে গিয়ে ব্রিটিশ পতাকা নামিয়ে দেন। পতাকা নামানোর পর মহাত্মা গান্ধী সিঁড়ি বেয়ে জাহাজের উপরে উঠেন এবং চৌধুরী সাহেবের সাথে আলাপরত অবস্থায় গান্দীজি সেই বিখ্যাত উক্তিটি করেন "চট্টগ্রাম সবার আগে"। আব্দুল বারী চৌধুরীর প্রতিষ্ঠিত দু’টো লঞ্চের নাম ছিলো তাঁর মেয়ের নামে ‘নুর নাহার এবং সামশুন নাহার’।
আবদুল বারী চৌধুরী ২৩ এপ্রিল ১৯৪৪ সালে ৭১ বছর বয়সে চট্টগ্রাম শহরস্থ চকবাজার লালচান্দ রোডের বাসভবনে মৃত্যুবরণ করেন। ফটিকছড়ির দৌলতপুরের গ্রামের বাড়ি চৌধুরী মহল এবিসি এলাকায় নিজস্ব পারিবারিক কবরস্থানে তাকে দাফন করা হয়।
আবুল কাশেম খান
শাহপরীর দ্বীপ

শাপরী, শাহপরী, শাহপরীর, শাহপুরা, বা শিনমাব্যু দ্বীপ () নাফ নদীর মোহনায় বাংলাদেশ-মায়ানমার সীমান্তে অবস্থিত। প্রথম ইংরেজ-বর্মী যুদ্ধের সময় ব্রিটিশরা এই দ্বীপের দাবি করে। শাহপরীর দ্বীপ টেকনাফের সর্ব দক্ষিণে ভূ-ভাগের খুবই নিকটবর্তী একটি দ্বীপ, যা টেকনাফ উপজেলার সাবরাং ইউনিয়নে অবস্থিত এবং টেকনাফ উপজেলার উপদ্বীপ পর্যন্ত বিস্তৃত। শাহপরীর দ্বীপের বাম পাশে নাফ নদী বয়ে গেছে যা বাংলাদেশকে মিয়ানমার থেকে বিভাজন করেছে।
এর নামকরণ সম্পর্কে কেউ বলেন সম্রাট শাহ সুজার ‘শাহ’ আর তার স্ত্রী পরীবানুর ‘পরী’ মিলিয়ে নামকরণ হয়েছিল এই দ্বীপের, কারো মতে ‘শাহ ফরিদ’ আউলিয়ার নামে দ্বীপের নাম করণ হয়েছে। অপরদিকে অষ্টাদশ শতাব্দীর কবি সা’বারিদ খাঁ’র ‘হানিফা ও কয়রাপরী’ কাব্য গ্রন্থের অন্যতম চরিত্র ‘শাহপরী’। রোখাম রাজ্যের রাণী কয়রাপরীর মেয়ে শাহপরীর নামেই দ্বীপের নামকরণ হয়েছে বলেও অনেকে বলেন।
স্বাধীনতার আগে শাহপরীর দ্বীপের আয়তন ছিল দৈর্ঘ্য প্রায় ১৫ কিলোমিটার এবং প্রস্থ ১০ কিলোমিটার। বর্তমানে তা ছোট হয়ে দৈর্ঘ্য ৪ কিলোমিটার ও প্রস্থ ৩ কিলোমিটারে দাঁড়িয়েছে। বর্তমানে এই দ্বীপের জনসংখ্যা প্রায় ৪০ হাজার।
সড়কপথে কক্সবাজার থেকে টেকনাফ ৮৯ কিলোমিটার এবং টেকনাফ থেকে শাহপরীর দ্বীপের দূরত্ব ১৩ দশমিক ৭০ কিলোমিটার। প্রতিদিন পালকি বাস, সৈকত বাস, ঝিনুক ইত্যাদি পরিবহন ও চাঁদের গাড়ি ব্যবহার করে নিয়মিত দেশবিদেশের পর্যটকরা যাতায়াত করেন।
নির্মাণ

পুরকৌশল ও স্থাপত্যবিদ্যায়, নির্মাণ বলতে এমন একটি প্রক্রিয়া বোঝায় যার মাধ্যমে কোন একটি কাঠামো তৈরী বা জোড়া লাগানো হয়। নির্মাণ মূলত কোন একক কাজ নয় বরং অনেকগুলো কাজের সমষ্টি। সাধারণত একজন প্রকল্প পরিচালক কাজটি পরিচালনা করেন এবং নির্মাণ ব্যবস্থাপক, নকশা বা ডিজাইন ব্যবস্থাপক, প্রকৌশলী, নির্মাণ প্রকোশলী এবং প্রকল্প প্রকৌশলী এর তত্ত্বাবধানে বিভিন্ন অংশের কাজ সম্পাদন করা হয়।
যেকোন প্রকল্প সফল করার জন্য কার্যকর পরিকল্পনা খুবই প্রয়োজনীয়। যেকোন কাঠামো নকশা ও তৈরী করার সময় পরিবেশের উপর এর প্রভাব, বিভিন্ন কাজের সময় নির্ধারণ, বাজেট নির্ধারণ, নির্মাণস্থলের নিরাপত্তা, নির্মাণ উপকরণাদীর প্রাপ্যতা, সরবরাহ, নির্মাণের কারণে জনগণের অসুবিধা এসব বিষয় বিবেচনা করতে হয়।
ক্রিস্টোফার মার্টিন-জেনকিন্স

ক্রিস্টোফার ডেনিস আলেকজান্ডার মার্টিন-জেনকিন্স, এমবিই (; জন্ম: ২০ জানুয়ারি, ১৯৪৫ - মৃত্যু: ১ জানুয়ারি, ২০১৩) যুক্তরাজ্যের বিখ্যাত ক্রিকেট ধারাভাষ্যকার, ইতিহাসবেত্তা এবং সাংবাদিক ছিলেন। তিনি বিবিসি রেডিও'র টেস্ট ম্যাচ স্পেশাল শিরোনামীয় অনুষ্ঠান পরিচালনা করতেন। এছাড়াও তিনি এমসিসির সাবেক সভাপতি ছিলেন। সিএমজি কিংবা দ্য মেজর নামেও তার পরিচিতি ছিল। এক বছর পূর্বে জানুয়ারি, ২০১২ সালে ক্যান্সারের চিকিৎসা করে অবশেষে ৬৭ বছর বয়সে দেহাবসান ঘটে তার।
ইংল্যান্ডের পিটারবরায় তিনি জন্মগ্রহণ করেন। তার বাবা জাহাজী প্রতিষ্ঠান এলারম্যান লাইন্সের সভাপতি ছিলেন এবং মা ছিলেন একজন সার্জন। ইস্টবোর্নের সেন্ট বেদে'জ প্রিপারেটরী স্কুল থেকে পড়াশোনা শেষে মার্লবরা কলেজে অধ্যয়ন করেন। বিদ্যালয় জীবনের শেষ দিকে বিদ্যালয়ের ক্রিকেট একাদশের অধিনায়ক ছিলেন। তখন তিনি ব্রায়ান জনস্টনকে চিঠি লিখে জানতে চেয়েছিলেন, কি করে সফলতম ক্রিকেট ধারাভাষ্যকার হওয়া যায়। জনস্টন প্রত্যুত্তরে তাকে দুপুরের খাবারের জন্যে নিমন্ত্রণ জানান এবং ধারাভাষ্যে দক্ষতার জন্যে টেপ রেকর্ডার ব্যবহারের পরামর্শ দিয়েছিলেন।
জুডি হেম্যানের সাথে কেমব্রিজে তার পরিচয় ঘটে এবং ১৯৭০ সালে তারা বিবাহ-বন্ধনে আবদ্ধ হন। জেমস ও রবিন এবং লুসি নামীয় তার তিন সন্তান রয়েছে। তন্মধ্যে রবিন মার্টিন-জেনকিন্স সাসেক্সের পক্ষে খেলে ২০১০ সালে অবসর নেয়। তার বড় ভাই জেমস র‌্যাডলি রেঞ্জার্স দলে ১৯৯৩ থেকে ২০০৬ সাল পর্যন্ত খেলেছে।
১৯৬৭ সালে স্নাতক ডিগ্রী অর্জনের পর ইডব্লিউ সনটনের অধীনে দ্য ক্রিকেটার সাময়িকীর সহকারী সম্পাদকের দায়িত্ব পালন করেন তিনি। মার্চ, ১৯৭০ সালে তিনি সাময়িকী থেকে অব্যাহতি নিয়ে বিবিসি রেডিও স্পোর্টস নিউজ বিভাগে যোগ দেন। পাশাপাশি ১৯৭২ সালে তিনি তার ধারাভাষ্যকার জীবনের অভিষেক ঘটান ইংল্যান্ড বনাম অস্ট্রেলিয়ার মধ্যকার একদিনের আন্তর্জাতিক ক্রিকেট খেলার মাধ্যমে।
১৯৭৩ সালে জেনকিন্স টিএমএস দলে যোগ দেন। ঐ বছরই ক্রিকেট সংবাদদাতা হিসেবে ব্রায়ান জনস্টনের স্থলাভিষিক্ত হন। ১৯৭৩-১৯৮০ এবং ১৯৮৫-১৯৯১ পর্যন্ত বিবিসি; দ্য ডেইলি টেলিগ্রাফে ১৯৯০-১৯৯১ এবং দ্য টাইমসে ১৯৯৯-২০০৮ পর্যন্ত কর্মজীবন অতিবাহিত করেন। ইংল্যান্ডের সাবেক টেস্ট অধিনায়ক মাইক অ্যাথারটন তাকে টাইমসের চীফ ক্রিকেট করেসপন্ডেন্টরূপে ১ মে, ২০০৮ সালে স্থলাভিষিক্ত করেন। ৩১ ডিসেম্বর, ২০১২ তারিখে অন্যতম ক্রিকেট ধারাভাষ্যকার টনি গ্রেগের মৃত্যুসম্পর্কীয় নিবন্ধটি তিনি তার নিজের মৃত্যুর একদিন পূর্বে রচনা করেন। রেডিওতে ধারাভাষ্যকাররূপে প্রত্যাবর্তনের পূর্বে ১৯৮১ থেকে ১৯৮৫ পর্যন্ত বিবিসি'র টেলিভিশন উপস্থাপক হিসেবেও কাজ করেছেন। ১৯৮০ সাল থেকে তিনি "দ্য ক্রিকেটার" সম্পাদনা করতেন। এছাড়াও, ১৯৯৮ থেকে ২০০৮ পর্যন্ত দ্য ক্রিকেট সোসাইটির সভাপতি ছিলেন।
২০০৯ থেকে ২০১০ সালের মধ্যে নিউমোনিয়াসহ হেপাটাইটিসে আক্রান্ত হবার পর থেকেই তার স্বাস্থ্যের অবনতি ঘটতে শুরু করে। সংযুক্ত আরব আমিরাতে ধারাভাষ্য শেষে জানুয়ারি, ২০১২ সালে ক্যান্সারের চিকিৎসা করান। এরপর টেস্ট ম্যাচ স্পেশাল থেকে অসুস্থতাজনিত কারণে অব্যহতি নিতে বাধ্য হন। ১ জানুয়ারি, ২০১৩ তারিখের সকালে তার দেহাবসান ঘটে।
পরিবারের পক্ষ থেকে তার মৃত্যু বিষয়ে একটি বিবৃতি দেয়া হয়। তাতে বলা হয়:
ফজলুল কাদের চৌধুরী

ফজলুল কাদের চৌধুরী পূর্ব পাকিস্তানের একজন রাজনীতিবিদ এবং পাকিস্তানের জাতীয় পরিষদের ৫ম স্পিকার।
তিনি ১৯১৯ সালের ২৬ শে মার্চ চট্টগ্রাম জেলার রাউজান উপজেলার গহিরা গ্রামের বক্সে আলী চৌধুরী বাড়িতে জন্মগ্রহণ করেন। তার পিতার নাম খান বাহাদুর আব্দুল জব্বার চৌধুরী ও মাতার নাম বেগম ফাতেমা খাতুন। ফজলুল কাদের চৌধুরী কলকাতা প্রেসিডেন্সী কলেজ থেকে স্নাতক এবং কলকাতা বিশ্ববিদ্যালয় থেকে বিএল ডিগ্রী লাভ করেন।
তিনি ১৯৪১ সালে অল ইন্ডিয়া মুসলিম ষ্টুডেন্ট ফেডারেশনের জেনারেল সেক্রেটারি নির্বাচিত হন এবং ব্রিটিশ বিরোধী পাকিস্তান আন্দোলনে সক্রিয় ভূমিকা পালন করেন। ১৯৫৪ সালে পূর্ব পাকিস্তান প্রাদেশিক পরিষদের সদস্য নির্বাচিত হন। ফজলুল কাদের চৌধুরী ১৯৬৩ সালে তদানীন্তন পাকিস্তান জাতীয় পরিষদের স্পিকার পদে অধিষ্ঠিত হন। আইয়ুব খান দেশ ছাড়ার সময় তিনি পাকিস্তানের ভারপ্রাপ্ত রাষ্ট্রপতিও ছিলেন। আইয়ুব খানের মন্ত্রিসভায় তিনি কৃষি ও পূর্ত মন্ত্রণালয়, শিক্ষা ও তথ্য মন্ত্রণালয় এবং শ্রম ও সমাজকল্যাণ মন্ত্রণালয়ে দায়িত্ব পালন করেন। কনভেনশন মুসলিম লীগ (১৯৬২) গঠনে তিনি গুরুত্বপূর্ণ ভূমিকা পালন করেন এবং দলের কেন্দ্রীয় কমিটির সদস্য নির্বাচিত হন। তিনি নিজ জেলায় বহু শিক্ষা প্রতিষ্ঠান, সমাজ কল্যাণ এবং উন্নয়নমূলক কর্মকাণ্ড পরিচালনা করেন। এর মধ্যে উল্লেখযোগ্য হলো চট্টগ্রাম বিশ্ববিদ্যালয়, চট্টগ্রাম মেডিকেল কলেজ, বাংলাদেশ মেরিন একাডেমী, চট্টগ্রাম প্রকৌশল ও প্রযুক্তি বিশ্ববিদ্যালয়।
ফজলুল কাদের চৌধুরী বঙ্গবন্ধু শেখ মুজিবুর রহমান এবং আওয়ামী লীগ উত্থাপিত ছয় দফার বিরোধী ছিলেন। বাংলাদেশের স্বাধীনতা যুদ্ধ কালে তিনি স্বাধীন বাংলাদেশের বিপক্ষে এবং ঐক্যবদ্ধ পাকিস্তানের পক্ষে অবস্থান নিয়েছিলেন। ১৯৭১ সালের ২৮ ডিসেম্বর প্রায় দেড় মণ সোনা নিয়ে নৌযানে করে দেশ থেকে পালানোর সময় আনোয়ারা উপজেলার গহীরা উপকূলে মুক্তিযুদ্ধাদের হাতে ধরা পরেন।
তাঁর স্ত্রী সৈয়দা সেলিনা আক্তার ছিলেন তরফ থেকে আসা কুমিল্লা নিবাসী সৈয়দ আজিজুল্লাহ্ ও সৈয়দা আম্মাতুল এলা রাজিয়া খাঁতুনের দোসরা কন্যা। ফজলুল কাদের চৌধুরীর বড় শালী সৈয়দা রোকেয়া আক্তার ছিলেন পূর্ব পাকিস্তানের সাবেক অর্থমন্ত্রী মুর্তজা রেজা চৌধুরী স্ত্রী।
পুরাতন ঢাকা কেন্দ্রীয় কারাগারে আটক থাকা অবস্থায় ১৯৭৩ সালে ১৮ জুলাই হার্ট অ্যাটাকে তার মৃত্যু হয়।
হিনা রব্বানী খার

হিনা রব্বানী খার (উর্দু: حنا ربانی کھر; জন্ম: ১৯শে ডিসেম্বর, ১৯৭৭) হচ্ছেন একজন পাকিস্তানি রাজনীতিবিদ, যিনি ফেব্রুয়ারি ২০১১ থেকে মার্চ ২০১৩ পর্যন্ত পাকিস্তানের ২১তম পররাষ্ট্রমন্ত্রী হিসেবে দায়িত্ব পালন করেন। তিনি ৩৩ বছর বয়সে, সর্বকনিষ্ঠ রাজনীতিবিদ ও প্রথম নারী হিসেবে এই পদে অধিষ্ঠিত হন।
দ
মিসবাহ-উল-হক

মিসবাহ-উল-হক খান নিয়াজী (; জন্ম: ২৮ মে, ১৯৭৪) পাঞ্জাবে জন্মগ্রহণকারী পাকিস্তানের আন্তর্জাতিক ক্রিকেটার। টেস্ট ক্রিকেট এবং একদিনের আন্তর্জাতিক ক্রিকেটে পাকিস্তান জাতীয় ক্রিকেট দলের সাবেক অধিনায়ক। মধ্যমসারির ব্যাটসম্যানরূপে খেলতেই তিনি অধিক পছন্দ ও স্বাচ্ছ্যন্দবোধ করেন। অত্যন্ত স্থির মেজাজ নিয়ে মাঠে নামেন মিসবাহ। পাকিস্তানের ইউনিভার্সিটি অব ম্যানেজমেন্ট এন্ড টেকনোলজিতে ব্যবসায় প্রশাসনে স্নাতকোত্তর ডিগ্রী অর্জন করেছেন তিনি।
২০১০ সালের আইসিসি বিশ্ব টুয়েন্টি২০ প্রতিযোগিতার পর থেকে মিসবাহ বাদ পড়ে যান। এরফলে তিনি ২০১০ সালের আগস্ট মাসে বিতর্কিত ইংল্যান্ড সফরে দলে অংশগ্রহণ করতে পারেননি। এ সফরে পাকিস্তানের ব্যাটিং মেরুদণ্ড ভেঙ্গে পড়েছিল। ফলে দক্ষিণ আফ্রিকার বিপক্ষে সংযুক্ত আরব আমিরাতে দলকে পুনরায় নেতৃত্ব দেন। অনেক ক্রিকেটানুরাগীই মিসবাহকে অধিনায়ক হিসেবে মনোনয়ন দেয়ায় বিস্মিত হয়েছিলেন। ওয়াসিম আকরাম তার অংশগ্রহণকে স্বাগত জানান এবং আশাবাদ ব্যক্ত করেন যে সবকিছুই সঠিকভাবে ও পরিকল্পনামাফিক সম্পন্ন হবে। পাকিস্তানের সাবেক কোচ জিওফ লসনও বিশ্বাস করেন যে এরফলে মিসবাহ পাকিস্তানের জন্যে তার সেরা খেলা উপহার দিতে সক্ষম হবেন এবং তার অধিনায়কত্বও আরো স্বয়ংসম্পূর্ণ হবে।
মিসবাহ-উল-হকের টেস্ট শতকের পরিসংখ্যান নিম্নে প্রদান করা হলো:
উৎপাদন

উৎপাদন বা শিল্পজাত পণ্য উৎপাদন বলতে ব্যবহার বা বিক্রি করার উদ্দেশ্যে শ্রম, যন্ত্র ও সরঞ্জাম ব্যবহার করে বিভিন্ন জৈব ও রাসায়নিক প্রক্রিয়ার মধ্য দিয়ে পণ্য সৃষ্টি বা প্রস্তুত করাকে বোঝায়। শিল্পজাত পণ্য উৎপাদনকে ঐতিহ্যগতভাবে অর্থনীতির দ্বিতীয় খাতের অংশ হিসেবে গণ্য করা হয়। হস্তশিল্প থেকে শুরু করে আধুনিক প্রযুক্তিনির্ভর উৎপাদন এর আওতায় পড়ে। তবে সাধারণত শিল্পজাত পণ্য উৎপাদন বলতে যান্ত্রিক উপায়ে কারখানাতে কোনও পণ্যের গণ-উৎপাদনকেই বোঝানো হয়, যেখানে অর্থনীতির প্রথম খাত থেকে প্রাপ্ত কাঁচামাল থেকে বিপুল পরিমাণে সমাপ্ত পণ্য প্রস্তুত করা হয়। উৎপাদিত পণ্যগুলিকে অর্থনীতির তৃতীয় খাতের মাধ্যমে অন্তিম ব্যবহারকারীর কাছে বিতরণ করা হয় (সাধারণত প্রথমে এগুলি পাইকারী বিক্রেতার নিকট বিক্রি করা হয়, যারা সেগুলি আবার খুচরা বিক্রেতার নিকট বিক্রি করে এবং খুচরা বিক্রেতারা সেগুলো শেষ পর্যন্ত ভোক্তাদের নিকট বিক্রি করে)। তবে কখনো কখনো উৎপাদিত পণ্যগুলিকে আরও জটিল পণ্য (যেমন বিমান, গৃহস্থালি যন্ত্রপাতি, আসবাবপত্র, ক্রীড়া সরঞ্জাম বা মোটরযান, ইত্যাদি) প্রস্তুত করার ক্ষেত্রে কাচাঁমাল হিসেবে ব্যবহৃত হয়। সকল ধরনের অর্থনৈতিক ব্যবস্থাতেই শিল্পজাত পণ্য উৎপাদনের গুরুত্ব অপরিসীম। মুক্ত বাজার অর্থনীতিতে, সাধারণত ভোক্তার নিকট বিক্রয় করে মুনাফা লাভের উদ্দেশ্যেই শিল্পজাত পণ্যের উৎপাদন করা হয়ে থাকে। সমষ্টিগত অর্থনীতিতে, শিল্পজাত পণ্য উৎপাদন মূলত রাষ্ট্র দ্বারা নিয়ন্ত্রিত হয়, যা কেন্দ্রীয়ভাবে পরিকল্পিত অর্থনীতির চাহিদা যোগানের উদ্দেশ্যে পরিচালিত হয়। মিশ্র অর্থনৈতিক ব্যবস্থায় শিল্পজাত পণ্য উৎপাদন প্রক্রিয়ার উপর সরকারের কিছুটা নিয়ন্ত্রণ থাকে।
উৎপাদন উৎপাদন প্রকৌশল ও শিল্প নকশা ক্ষেত্রগুলির সাথে নিবিড়ভাবে সম্পর্কিত। উৎপাদন প্রকৌশল ক্ষেত্রে উৎপাদন প্রক্রিয়ার নকশা ও কাম্যকরণ করা হয়, যে প্রক্রিয়ার মাধ্যমে ধাপে ধাপে কাঁচামাল অন্তিম দ্রব্যে রূপান্তরিত হয়।
বিশ্ব পর্যায়ে বৃহৎ শিল্প উৎপাদকদের মধ্যে উত্তর আমেরিকার জেনারেল মোটরস, জেনারেল ইলেক্ট্রিক্স, ইউরোপের ভোক্সওয়াগেন, সিমেন্স ও মিশেলিন উল্লেখযোগ্য। এশিয়ার শিল্প উৎপাদকদের মধ্যে রয়েছে স্যামসাং, টয়োটা ও ব্রিজস্টোন। প্রথম দিকে উৎপাদন মূলত কারিগর এবং তার সহকারীদের দ্বারা পরিচালিত হত। প্রশিক্ষণ দেওয়া হত শিক্ষানবিশের দ্বারা। শিল্পজগতের পূর্বে যখন মানুষ শিল্প সম্মন্ধে ততটা শিক্ষিত হয়নি তখন বণিকসংঘের দ্বারা উৎপাদন নিয়ন্ত্রণ হত।শিল্প বিপ্লবের পূর্বে বেশিরভাগ উৎপাদন সম্পাদন হত গ্রামীণ এলাকায় যেখানে কৃষিকার্যের সম্বন্ধীয় গৃহকেন্দ্রিক উৎপাদন বাবস্থা পরিচালিত হত দ্বিতীয় পেশা হিসেবে। প্রায় সমস্ত গৃহে এইসব উৎপাদন পরিচালিত হত।
শিল্পজাত পণ্য উৎপাদনকে ইংরেজিতে ম্যানুফ্যাকচারিং বা কদাচিৎ ফ্যাব্রিকেশন বলা হয়।
আবুল কাসেম খান

আবুল কাশেম খান (১৯০৫-৩১ মার্চ ১৯৯১) যিনি এ কে খান নামে পরিচিত। একজন রাজনীতিবিদ, আইন শাস্ত্রজ্ঞ, ব্যবসায়ী এবং শিল্পপতি। তিনি সাধারণত একে খান হিসেবে পরিচিত ছিলেন। তার পিতার নাম আবদুল লতিফ খান এবং মাতার নাম মা ওয়াহাবুন্নিসা চৌধুরানী। তাদের পরিবার ষোড়শ শতাব্দীতে গৌড়ের আমীর হামযা খানের বংশধর বলে দাবি করেন।
আবুল কাশেম খান ১৯০৫ সালের ৫ এপ্রিল চট্টগ্রাম শহরের চান্দগাঁও থানার ৫ নং মোহরা ওয়ার্ডে জন্মগ্রহণ করেন। তার পিতা আবদুল লতিফ খান চট্টগ্রামের ফতেয়াবাদের সাবরেজিষ্টার ছিলেন। তিনি কলকাতার প্রেসিডেন্সী কলেজ থেকে বি.এ. (সম্মান) এবং পরে এম.এ. পাশ করেন। ১৯৩৫ সালে বেঙ্গল সিভিল সার্ভিসে প্রতিযোগিতামূলক পরীক্ষায় পাশ করেবিচার বিভাগে মনোনয়ন লাভ করেন।
১৯৩৪ সালে তিনি কলকাতা হাইকোর্টে ওকালতি শুরু করেন। ১৯৩৫ সালে মুনসেফ হিসেবে যোগদান করে ১৯৪৪ সাল পর্যন্ত বেঙ্গল সিভিল সার্ভিসের সদস্য হিসেবে কাজ করেন। এরপর তিনি তার শ্বশুর বিশিষ্ট ব্যবসায়ী আবদুল বারী চৌধুরী কর্তৃক প্রভাবিত হয়ে সিভিল সার্ভিস ত্যাগ করে ব্যবসা শুরু করেন। তার শ্বশুরের পৃষ্টপোষকতায় ব্যবসা বাণিজ্যে তিনি অসাধারণ সফলতা অর্জন করেন। বাঙ্গালী মালিকানাধীন প্রথম ব্যাংক ইস্টার্ন মার্কেন্টাইল ব্যাংক (বর্তমানে পূবালী ব্যাংক) প্রতিষ্ঠায় তিনি অগ্রণী ভূমিকা পালন করেন। ১৯৪৬ সালে মুসলিম লীগের প্রার্থী হিসেবে তিনি ভারতীয় আইনসভার সদস্য নির্বাচিত হন। ১৯৪৭ সালে পাকিস্তান আইন সভার সদস্য হন। ১৯৭১ সালের ২৮ মার্চ চট্টগ্রামের কালুরঘাট বেতার সম্প্রচার কেন্দ্র থেকে তৎকালীন মেজর জিয়াউর রহমান ইংরেজিতে স্বাধীনতার যে ঘোষণাটি দেন, সেটি লিখে দিয়েছিলেন এ.কে. খান।
ব্রিটিশ আমলে ব্যবসা-বাণিজ্যের অগ্রদূত বেঙ্গল-বার্মা স্টিম নেভিগেশন কোম্পানির মালিক জনাব আবদুল বারী চৌধুরীর প্রথমা কন্যা শামসুন্নাহার বেগমের সাথে ১৯৩৫ সালে কলিকাতা হাইকোর্টের এডভোকেট থাকাকালীন তিনি বিবাহ বন্ধনে আবদ্ধ হন। পারিবারিক জীবনে তিনি পাঁচ পুত্র ও চার কন্যা সন্তানের জনক। তার বড় সন্তান মরহুম এ.এম. জহিরুদ্দিন খান বাংলাদেশ সরকারের একজন স্বনামধন্য মন্ত্রী ছিলেন। ২য় সন্তান এ.কে. শামসুদ্দিন খান বর্তমানে এ.কে.খান শিল্প গোষ্ঠীর চেয়ারম্যান এবং সালাহ উদ্দীন কাসেম খান ম্যানেজিং ডিরেক্টর ও তুরস্কের অনারারি কনসাল জেনারেল।
তার স্ত্রী বিয়োগের দুইমাস পর ১৯৯১ সালের ৩১ মার্চ তিনি মৃত্যুবরণ করেন। পরদিন চট্টগ্রামের লালদীঘি ময়দানে তার জানাজার নামাজ অনুষ্ঠিত হয়।
১৯৮৩ ক্রিকেট বিশ্বকাপ

১৯৮৩ ক্রিকেট বিশ্বকাপ বা প্রুডেন্সিয়াল বিশ্বকাপ আইসিসি আয়োজিত ক্রিকেট বিশ্বকাপ প্রতিযোগিতার ৩য় আসর। ৯-২৫ জুন, ১৯৮৩ তারিখ পর্যন্ত প্রতিযোগিতাটি ৩য়বারের মতো ইংল্যান্ডে অনুষ্ঠিত হয়। প্রতিটি দল ৬০ ওভারব্যাপী ইনিংসে অংশ নেয়। সনাতনী ধাঁচের সাদা পোশাক এবং লাল বল ব্যবহার করা হয়। প্রতিটি খেলায়ই দিনের বেলায় এবং খুব সকালে অনুষ্ঠিত হয়।
আটটি দেশ এ প্রতিযোগিতায় অংশ নেয়। বিশ্বকাপটি বেশ নাটকীয়তায় পরিপূর্ণ ছিল। ভারত এবং জিম্বাবুয়ের ন্যায় দেশগুলো ঐ সময় তেমন ভাল খেলেনি। কিন্তু বিশ্বকাপে তারা যথাক্রমে ওয়েস্ট ইন্ডিজ এবং অস্ট্রেলিয়াকে হারিয়ে সকলকে আশ্চর্যান্বিত করেছিল। সেমিফাইনালে ইংল্যান্ড, পাকিস্তান, ভারত এবং গত দুই আসরের চ্যাম্পিয়ন ও টুর্নামেন্টের সেরা দল ওয়েস্ট ইন্ডিজ অংশ নেয়। ফাইনালে ওয়েস্ট ইন্ডিজকে হারিয়ে প্রথমবারের মতো ভারত এ বিশ্বকাপ জয় করে। ভারতের অধিনায়ক কপিল দেব "প্রুডেন্সিয়াল ট্রফি" লাভ করেন। তবে, ১৯৮৩ সালের বিশ্বকাপে কোন ম্যান অব দ্য টুর্নামেন্ট পুরস্কারের ব্যবস্থা রাখা হয় নাই।
বিশ্বকাপে ৮টি দেশের জাতীয় ক্রিকেট দল অংশগ্রহণ করে। প্রাথমিক পর্বের খেলাগুলো দুই গ্রুপে বিভক্ত হয়ে চারটি দল একে-অপরের বিরুদ্ধে দুইবার করে প্রতিদ্বন্দ্বিতায় অবতীর্ণ হয়। প্রতি গ্রুপের শীর্ষস্থানীয় দু'টি দল সেমি-ফাইনালে পৌঁছায়। সেমি-ফাইনালের বিজয়ী দলগুলো ফাইনালে লড়ে। প্রতিটি দল ৬০ ওভারব্যাপী ইনিংসে অংশ নেয়।
চূড়ান্ত খেলায় ভারত ক্রিকেট দল ওয়েস্ট ইন্ডিজকে পরাভূত করে ট্রফি জয় করে। পরবর্তীতে ভারতীয় ক্রিকেট বোর্ডের সদর দফতরে এক সহিংস ঘটনায় এ ট্রফিটি ভেঙ্গে ফেলা হয়। ভারতীয় রাজনৈতিক দল শিবসেনার কিছুসংখ্যক কর্মী এতে অংশ নিয়েছিল। পরবর্তীতে শিবসেনা কর্তৃপক্ষ জানায় যে তারা পাকিস্তান জাতীয় ক্রিকেট দলের ভারত সফরকে কেন্দ্র করে এর প্রতিবাদ জানিয়েছিল। উল্লেখ্য যে, কার্গিল যুদ্ধের প্রেক্ষাপটে দুই দেশের মধ্যকার সম্পর্কের ক্ষেত্রে ব্যাপক অবনতি ঘটেছিল।
নিম্নবর্ণিত ৮টি দল এবারের বিশ্বকাপের মূল খেলায় অংশগ্রহণের সুযোগ লাভ করে। তন্মধ্যে আফ্রিকা মহাদেশ থেকে আগত জিম্বাবুয়ে প্রথমবারের মতো টেস্ট মর্যাদাবিহীন দল হিসেবে খেলতে নামে।
চূড়ান্ত খেলায় টসে হেরে ভারত ব্যাটিংয়ে নামে। ওয়েস্ট ইন্ডিজের বিশ্বসেরা বোলিং আক্রমণের মুখে পড়ে দলটি মাত্র ১৮৩ রানে অল-আউট হয়ে যায়। কৃষ্ণমাচারী শ্রীকান্ত, মহিন্দর অমরনাথ কিছুটা অ্যান্ডি রবার্টস, ম্যালকম মার্শাল, জোয়েল গার্নার এবং মাইকেল হোল্ডিংয়ের বোলিং আক্রমণ আটকাতে পেরেছিলেন। নিচের সারির ব্যাটসম্যানের অংশগ্রহণে ৫৮.৪ ওভার পর্যন্ত খেলতে পেরেছিল ভারত। ভারতীয় ইনিংসে শ্রীকান্ত, সন্দ্বীপ পাতিল এবং মদন লাল একটি করে ছক্কা হাকান।
পরবর্তীতে অনুকূল আবহাওয়া এবং পীচের সুবিধা নিয়ে সঠিকমানের বোলিংয়ে ওয়েস্ট ইন্ডিজের বিশ্বখ্যাত ব্যাটিং লাইন-আপ ভেঙ্গে পড়ে। গত দুইবারের বিশ্বকাপ জয়ী ওয়েস্ট ইন্ডিজ দল মাত্র ১৪০ রানে অল-আউট হয়ে যায়। ফলে, ভারত ৪৩ রানে বিজয়ী হয় এবং ক্রিকেটের ইতিহাসে সবচেয়ে বড় অঘটন ঘটায়। অমরনাথ এবং মদন লাল - উভয়েই ৩টি করে উইকেট নেন। এছাড়াও, ভারতের অধিনায়ক কপিল দেব প্রায় ২০ গজ দূর থেকে দৌঁড়িয়ে এসে ভিভ রিচার্ডসের ক্যাচ লুফে নেয়া ছিল উল্লেখযোগ্য ঘটনা। মহিন্দর অমরনাথ সুনিয়ন্ত্রিত বোলিং করে ৭ ওভারে মাত্র ১২ রান দেন। তার অল-রাউন্ড নৈপুণ্যে বিচারকদের বিবেচনায় তাকে ম্যান অব দ্য ম্যাচের পুরস্কার প্রদান করা হয়।
১৯৮৩ ক্রিকেট বিশ্বকাপ নক-আউট পর্ব

১৯৮৩ ক্রিকেট বিশ্বকাপ ফাইনাল ২৫ জুন, ১৯৮৩ তারিখে লন্ডন নগরীর লর্ডসে অনুষ্ঠিত হয়। আইসিসি ক্রিকেট বিশ্বকাপ প্রতিযোগিতার ফাইনাল খেলাটি লর্ডস ক্রিকেট গ্রাউন্ডে তৃতীয়বারের মতো অনুষ্ঠিত হয়। এ বিশ্বকাপ ক্রিকেটের ফাইনালে গতবারের ন্যায় আবারো ওয়েস্ট ইন্ডিজ অংশগ্রহণ করে। এবার তারা ভারতের বিরুদ্ধে প্রতিদ্বন্দ্বিতা করে। কিন্তু ভারতীয় দলের কাছে ৪৩ রানের স্বল্প ব্যবধানে পরাজিত হয় ওয়েস্ট ইন্ডিজ। নতুন চ্যাম্পিয়ন হিসেবে প্রথমবারের মতো ভারতীয় দলের অধিনায়ক কপিল দেব প্রুডেন্সিয়াল ট্রফি উত্তোলন করেন।
ব্যাটিং ও বোলিংয়ে অসামান্য দক্ষতা প্রদর্শন করায় অল-রাউন্ডার মহিন্দর অমরনাথ ম্যান অব দ্য ম্যাচের পুরস্কার লাভ করেন। এ বিশ্বকাপ ক্রিকেট প্রতিযোগিতায় ম্যান অব দ্য টুর্নামেন্টের কোন ব্যবস্থা রাখা হয়নি। ভারতীয় ক্রিকেট দলকে তেমন গুরুত্বপূর্ণ মনে করা হয়নি। কিন্তু অবিশ্বাস্যভাবে তারা বিশ্বকাপের ফাইনাল-পর্বে উত্তীর্ণ হয় এবং ওয়েস্ট ইন্ডিজকে পরাভূত করে।
চূড়ান্ত খেলায় টসে হেরে ভারত ব্যাটিংয়ে নামে। ওয়েস্ট ইন্ডিজের বিশ্বসেরা বোলিং আক্রমণের মুখে পড়ে দলটি মাত্র ১৮৩ রানে অল-আউট হয়ে যায়। কৃষ্ণমাচারী শ্রীকান্ত, মহিন্দর অমরনাথ অ্যান্ডি রবার্টস, ম্যালকম মার্শাল, জোয়েল গার্নার এবং মাইকেল হোল্ডিংয়ের বোলিং আক্রমণ কিছুটা আটকাতে পেরেছিলেন। নিচের সারির ব্যাটসম্যানের অংশগ্রহণে ৫৮.৪ ওভার পর্যন্ত খেলতে পেরেছিল ভারত। ভারতীয় ইনিংসে শ্রীকান্ত, সন্দ্বীপ পাতিল এবং মদন লাল একটি করে ছক্কা হাকান।
পরবর্তীতে অনুকূল আবহাওয়া এবং পীচের সুবিধা নিয়ে সঠিকমানের বোলিংয়ের ফলে ওয়েস্ট ইন্ডিজের বিশ্বখ্যাত ব্যাটিং লাইন-আপ ভেঙ্গে পড়ে। গত দুইবারের বিশ্বকাপ জয়ী ওয়েস্ট ইন্ডিজ দল মাত্র ১৪০ রানে অল-আউট হয়ে যায়। ফলে, ভারত ৪৩ রানে বিজয়ী হয় এবং ক্রিকেটের ইতিহাসে সবচেয়ে বড় অঘটন ঘটায়। অমরনাথ এবং মদন লাল - উভয়েই ৩টি করে উইকেট নেন। এছাড়াও, ভারতের অধিনায়ক কপিল দেব প্রায় ২০ গজ দূর থেকে দৌঁড়িয়ে এসে ভিভ রিচার্ডসের ক্যাচ লুফে নেয়া ছিল উল্লেখযোগ্য ঘটনা। মহিন্দর অমরনাথ সুনিয়ন্ত্রিত বোলিং করে ৭ ওভারে মাত্র ১২ রান দেন। তার অল-রাউন্ড নৈপুণ্যে বিচারকদের বিবেচনায় তাকে ম্যান অব দ্য ম্যাচের পুরস্কার প্রদান করা হয়।
১৯৮৩ ক্রিকেট বিশ্বকাপ ফাইনাল

১৯৮৩ ক্রিকেট বিশ্বকাপ ফাইনাল (ইংরেজি: 1979 Cricket World Cup Final) ২৫ জুন, ১৯৮৩ তারিখে লন্ডন নগরীর লর্ডসে অনুষ্ঠিত হয়। আইসিসি ক্রিকেট বিশ্বকাপ প্রতিযোগিতার ফাইনাল খেলাটি লর্ডস ক্রিকেট গ্রাউন্ডে তৃতীয়বারের মতো অনুষ্ঠিত হয়। এ বিশ্বকাপ ক্রিকেটের ফাইনালে গত আসরের ন্যায় আবারো ওয়েস্ট ইন্ডিজ অংশগ্রহণ করে। এবার তারা ভারতের বিরুদ্ধে প্রতিদ্বন্দ্বিতা করে। কিন্তু ভারতীয় দলের কাছে ৪৩ রানের স্বল্প ব্যবধানে নাটকীয়ভাবে পরাজিত হয় ওয়েস্ট ইন্ডিজ। নতুন চ্যাম্পিয়ন হিসেবে প্রথমবারের মতো ভারতীয় দলের অধিনায়ক কপিল দেব প্রুডেন্সিয়াল ট্রফি উত্তোলন করেন।
ব্যাটিং ও বোলিংয়ে অসামান্য দক্ষতা প্রদর্শন করায় অল-রাউন্ডার মহিন্দর অমরনাথ ম্যান অব দ্য ম্যাচের পুরস্কার লাভ করেন। এ বিশ্বকাপ ক্রিকেট প্রতিযোগিতায় ম্যান অব দ্য টুর্নামেন্টের কোন ব্যবস্থা রাখা হয়নি। ভারতীয় ক্রিকেট দলকে তেমন গুরুত্বপূর্ণ মনে করা হয়নি। কিন্তু অবিশ্বাস্যভাবে তারা বিশ্বকাপের ফাইনাল-পর্বে উত্তীর্ণ হয় এবং ওয়েস্ট ইন্ডিজকে পরাভূত করে।
চূড়ান্ত খেলায় টসে হেরে ভারত ব্যাটিংয়ে নামে। ওয়েস্ট ইন্ডিজের বিশ্বসেরা বোলিং আক্রমণের মুখে পড়ে দলটি মাত্র ১৮৩ রানে অল-আউট হয়ে যায়। কৃষ্ণমাচারী শ্রীকান্ত, মহিন্দর অমরনাথ অ্যান্ডি রবার্টস, ম্যালকম মার্শাল, জোয়েল গার্নার এবং মাইকেল হোল্ডিংয়ের বোলিং আক্রমণ কিছুটা আটকাতে পেরেছিলেন। নিচের সারির ব্যাটসম্যানের অংশগ্রহণে ৫৮.৪ ওভার পর্যন্ত খেলতে পেরেছিল ভারত। ভারতীয় ইনিংসে শ্রীকান্ত, সন্দ্বীপ পাতিল এবং মদন লাল একটি করে ছক্কা হাকান।
পরবর্তীতে অনুকূল আবহাওয়া এবং পীচের সুবিধা নিয়ে সঠিকমানের বোলিংয়ের ফলে ওয়েস্ট ইন্ডিজের বিশ্বখ্যাত ব্যাটিং লাইন-আপ ভেঙ্গে পড়ে। গত দুইবারের বিশ্বকাপ জয়ী ওয়েস্ট ইন্ডিজ দল মাত্র ১৪০ রানে অল-আউট হয়ে যায়। ফলে, ভারত ৪৩ রানে বিজয়ী হয় এবং ক্রিকেটের ইতিহাসে সবচেয়ে বড় অঘটন ঘটায়। অমরনাথ এবং মদন লাল - উভয়েই ৩টি করে উইকেট নেন। এছাড়াও, ভারতের অধিনায়ক কপিল দেব প্রায় ২০ গজ দূর থেকে দৌঁড়িয়ে এসে ভিভ রিচার্ডসের ক্যাচ লুফে নেয়া ছিল উল্লেখযোগ্য ঘটনা। মহিন্দর অমরনাথ সুনিয়ন্ত্রিত বোলিং করে ৭ ওভারে মাত্র ১২ রান দেন। তার অল-রাউন্ড নৈপুণ্যে বিচারকদের বিবেচনায় তাকে ম্যান অব দ্য ম্যাচের পুরস্কার প্রদান করা হয়।
উইকেট পতন ১-২ (গাভাস্কার), ২-৫৯ (শ্রীকান্ত), ৩-৯০ (অমরনাথ), ৪-৯২ (শর্মা), ৫-১১০ (কপিল), ৬-১১১ (আজাদ), ৭-১৩০ (বিনি), ৮-১৫৩ (পাতিল), ৯-১৬১ (মদন), ১০-১৮৩ (কিরমানী)
উইকেট পতন ১-৫ (গ্রীনিজ); ২-৫০ (হেইন্স), ৩-৫৭ (রিচার্ডস), ৪-৬৬ (গোমস), ৫-৬৬ (লয়েড), ৬-৭৬ (বাক্কাস), ৭-১১৯ (ডুজন), ৮-১২৪ (মার্শাল), ৯-১২৬ (রবার্টস), ১০-১৪০ (হোল্ডিং)
মদনমোহন তর্কালঙ্কার

মদনমোহন তর্কালঙ্কার (জন্ম: ১৮১৭ – মৃত্যু: ৯ মার্চ, ১৮৫৮) ভারতীয় উপমহাদেশের ঊনবিংশ শতাব্দীর অন্যতম পণ্ডিত ব্যক্তিত্ব যিনি লেখ্য বাংলা ভাষার বিকাশে বিশেষ অবদান রেখে গেছেন। তিনি বাংলার নবজাগরণের অন্যতম অগ্রদূত হিসাবেও পরিগণিত। তিনি পশ্চিমবঙ্গের ফোর্ট উইলিয়াম কলেজের অধ্যাপক ছিলেন এবং বাল্যশিক্ষার জন্য একাধিক পাঠ্যপুস্তক রচনা করেন।
তিনি ১৮১৭ খ্রিষ্টাব্দে নদীয়া জেলায় বেথুয়াডহরী, নাকাশীপাড়ার বিল্বগ্রামে এক হিন্দু ব্রাহ্মণ পরিবারে জন্মগ্রহণ করেন। তাঁর পিতার নাম রামধন চট্টোপাধ্যায় মাতার নাম বিশ্বেশ্বরী দেবী ৷ তার দুই সন্তান ছিল যাদের নাম ভুবনমালা ও কুন্দমালা ছিল। 
তিনি সংস্কৃত কলেজের শিক্ষাগ্রহণ করেছিলেন, সেখানে তিনি ঈশ্বরচন্দ্র বিদ্যাসাগরের সহপাঠী ছিলেন। তিনি পরবর্তীতে কলকাতা প্রেসিডেন্সি কলেজের শিক্ষা গ্রহণ করেন।
তিনি ফোর্ট উইলিয়াম কলেজের সাহিত্য বিভাগের অধ্যাপক ছিলেন। পরবর্তীতে ১৮৫০ খ্রিষ্টাব্দের নভেম্বরে তিনি মুর্শিদাবাদ জেলার বিচারক নিযুক্ত হন। তিনি ১৮৫৫ খ্রিষ্টাব্দের ডিসেম্বরে মুর্শিদাবাদের এবং ১৮৫৬ খ্রিষ্টাব্দে কান্দির ডেপুটি ম্যাজিস্ট্রেট নিযুক্ত হয়েছিলেন।
তিনি ছিলেন 'হিন্দু বিধবা বিবাহ' প্রথার অন্যতম উদ্যোক্তা। ১৮৫৭ সালে প্রথম বিধবা বিবাহ হয়। ওই বিয়ের পাত্র শ্রীশচন্দ্র বিদ্যারত্ন এবং পাত্রী ছিলেন কালীমতি। তাঁদের দুজনের সন্ধান ও যোগাযোগ করিয়ে দেওয়ার ব্যাপারে মদনমোহন তর্কালঙ্কার ছিলেন অন্যতম।। স্ত্রী শিক্ষার প্রসারে তার অবদান অনস্বীকার্য। ১৮৪৯ এ বেথুন কর্তৃক হিন্দু মহিলা স্কুল প্রতিষ্ঠিত হলে নিজের দুই মেয়েকে সেখানে ভর্তি করেন। নিজে বিনা বেতনে এই স্কুলে বালিকাদের শিক্ষা দিতেন। ১৮৫০ সালে সর্বশুভকরী পত্রিকায় স্ত্রী শিক্ষার পক্ষে একটি যুগান্তকারী প্রবন্ধও লেখেন। ।
মদনমোহন তর্কালঙ্কার বাংলা ভাষায় শিক্ষা বিস্তারের জন্য যথেষ্ট শ্রম ব্যয় করেন। তাঁর রচিত "শিশুশিক্ষা" গ্রন্থটি ঈশ্বরচন্দ্র রচিত "বর্ণপরিচয়" গ্রন্থটিরও পূর্বে প্রকাশিত হয়। তিনি 'শিশুশিক্ষা' পুস্তকটির 'প্রথম ভাগ' ১৮৪৯ সালে এবং 'দ্বিতীয় ভাগে' ১৮৫০ সালে প্রকাশ করেন। পরবর্তীতে পুস্তকটির 'তৃতীয় ভাগ' এবং 'বোধোদয়' শিরোনামে 'চতুর্থ ভাগ' প্রকাশিত হয়। 'বাসব দত্তা' ও 'রসতরঙ্গিনী' নামে তাঁর দুটি গ্রন্থ ছাত্রাবস্থায় রচিত হয়।
তাঁর রচিত 'আমার পণ' কবিতাটি বাংলাদেশে দ্বিতীয় শ্রেণির শিক্ষার্থীদের বাংলা পাঠ্যবইয়ের অন্যতম একটি পদ্য। তাঁর বিখ্যাত কিছু পংক্তির মধ্যে রয়েছে: ‘পাখী সব করে রব, রাতি পোহাইল’; ‘সকালে উঠিয়া আমি মনে মনে বলি, সারা দিন আমি যেন ভালো হয়ে চলি’; ‘লেখাপড়া করে যে/ গাড়ি ঘোড়া চড়ে সে’
তিনি ১৪টি সংস্কৃত বই সম্পাদনা করেন।
তাঁর উল্লেখযোগ্য গ্রন্থসমূহের মধ্যে রয়েছে:
১৮৫৮ খ্রিষ্টাব্দে ৯ মার্চ কান্দিতে কলেরা রোগে ভুগে তিনি মৃত্যু বরণ করেন।
আরাফাতের দিন

আরাফাতের দিন বা আরাফার দিন () ইসলামের একটি পবিত্র দিন যেটি এই ধর্মের পরিপূর্ণতা লাভের দিবস হিসেবে পরিচিত। এই দিনটি ইসলামিক চন্দ্র পঞ্জিকা অনুসারে জিলহজ মাসের ৯ তারিখে সংগঠিত হয়, যা রমজান মাস শেষ হওয়ার প্রায় ৭০ দিন পর ঘটে। এই দিনটির শেষ ভাগে, মুসলিম হজ্জ্ব যাত্রীরা মিনা থেকে যাত্রা করে নিকটবর্তী পাহাড়ের সন্নিকটবর্তী-সমভূমি আরাফাতের ভূমিতে এসে উপস্থিত হন। এই দিনটিতেই মুহাম্মদ (স.) তার জীবনের শেষ বছর বিদায় ভাষন দিয়েছিলেন।
এই কথা বলা হয়ে থাকে যে, একজন বিশ্বাসী যদি এই দিন রোজা রাখে তবে তার পূর্বের বছরের এবং পরবর্তী বছরের পাপ হতে মুক্তি পায়।
সহীহ মুসলিম শরীফে আয়িশা কর্তৃক বর্ণিত আছে, নবী মুহাম্মদ বলেছেন: 
যদিও ইসলামিক ক্যালেন্ডার হিসেবে আরাফাতের দিবস একই থাকে কিন্তু গ্রেগরিয়ান ক্যালেন্ডার অনুসারে এটি পরিবর্তীত হয়; কারণ ইসলামিক ক্যালেন্ডার একটি চন্দ্র ক্যালেন্ডার আর গ্রেগরিয়ান ক্যালেন্ডার একটি সৌর ক্যালেন্ডার। আন্তর্জাতিক তারিখ রেখা অনুসারে অঞ্চল ভেদে চাঁদের দর্শনের ভিন্নতার প্রেক্ষিতে প্রতি বছর আরাফাতের দিবস অন্যান্য ইসলামিক দিবসগুলোর ন্যায় দুটি ভিন্ন গ্রেগরিয়ান তারিখে বিশ্বের বিভিন্ন অঞ্চলে পালিত হয়ে থাকে। যদিও কোনো কোন দেশে আঞ্চলিক সময়সূচীর পরিবর্তে সৌদী আরবের সময়ানুসারে দিবসটি পালিত হয়ে থাকে।
মুসলমানদের ছুটির দিন

ঈদুল ফিত্‌র, রমজান এবং ঈদুল আজহা - এই তিনটিই প্রধান মুসলিমদের ছুটির দিন। ঈদুল ফিত্‌র রমজান (মাসব্যাপী আহার বর্জন)-এর শেষে পালিত হয় এবং মুসলমানরা এসময় সাধারণত: যাকাত (দান) প্রদান করে। ঈদুল আযহা হজ্জ্ব (মক্কায় বার্ষিক তীর্থগমন)-এর শেষে পালিত হয় এবং মুসলিমরা এতে একটি পশুকে উৎসর্গ করে ও তার মাংস পরিবার, স্বজন এবং দরিদ্রদের মাঝে বণ্টন করে দেয়।
সকল ইসলামিক দিবস চন্দ্র দিনপঞ্জি অনুসারে পালিত হয় এবং এটি সৌর ক্যালেন্ডরের সাথে সামঞ্জস্য রেখে পরিবর্তীত হয়। ইসলামিক ক্যালেন্ডরে ১২ মাস এবং ৩৫৪ বা ৩৫৫ দিন রয়েছে।